Diari Oficial de la Generalitat Valenciana


Sumari del DOGV 2316, del 22-07-1994 (1994/832047)

ORDRE de 12 de juliol de 1994, de la Conselleria d'Administració Pública, Convocatòria 11/94, per la qual es convoquen proves selectives d'accedir al grup C, sector d'administració especial, per a proveir llocs de treball d'agents de qualitat ambiental.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2316

Data del DOGV
:   22-07-1994

Secció del DOGV
:   AUTORITATS I PERSONAL

Número del document
:   1994/832047


Data del document
:   12-07-1994

Organisme emissor
:   Conselleria d'Administració Pública

Tipus de document
:   Ordre

ORDRE de 12 de juliol de 1994, de la Conselleria d'Administració Pública, Convocatòria 11/94, per la qual es convoquen proves selectives d'accés al grup C, sector d'administració especial, per a proveir llocs de treball d'agents de qualitat ambiental. [94/5042]   
De conformitat amb el que estableix el Decret 74/1994, de 12 d'abril, del Consell de la Generalitat Valenciana, pel qual s'aprova l'oferta d'ocupació pública de la Generalitat Valenciana per a 1994, i per tal d'atendre les necessitats d'ocupació que hi existeixen, aquesta Conselleria, fent ús de l'atribució prevista en l'article 13 del Decret Legislatiu de 20 de març de 1991, del Consell de la Generalitat Valenciana, pel qual s'aprova el text refós de la Llei de la Funció Pública Valenciana i en el Decret 68/1986, de 2 de juny, pel qual s'aprova el Reglament de Selecció de Personal i Provisió de Llocs de Treball de la Generalitat Valenciana, acorda convocar proves selectives d'accés al grup C, sector d'administració especial, d'acord amb les següents bases:  
1. Objecte de la convocatòria  
1.1 La Generalitat Valenciana desenvolupa una política d'igualtat d'oportunitats a fi de promoure una presència igualitària de dones i homes en l'administració pública.  
Aquesta convocatòria té per objecte la selecció de personal, mitjançant el sistema d'oposició, per a cobrir 10 llocs de treball del grup C, sector d'administració especial, agents de qualitat ambiental, pels torns d'accés lliure i de promoció interna.  
1.2 El nombre total de llocs de treball reservats al torn d'accés lliure ascendeix a sis.  
Dins del torn d'accés lliure, es reserva a la quota de discapacitats un lloc de treball.  
1.3 El nombre de llocs de treball reservats al torn de promoció interna ascendeix a quatre.  
1.4 Els llocs de treball sense cobrir dels reservats al torn de promoció interna i quota de discapacitats, s'acumularan al torn d'accés lliure.  
   
2. Condicions generals dels aspirants  
2.1 Per a ser admès a aquestes proves selectives caldrà:  
2.1.1 Tenir la nacionalitat espanyola o, d'acord amb el que estableix la Llei 17/1993, de 23 de desembre (BOE de 24.12.93) sobre l'accés a determinats sectors de la funció pública dels ciutadans dels altres estats membres de la Unió Europea, tenir la nacionalitat d'un país membre de la Unió Europea o la de qualsevol d'aquells estats als quals, d'acord amb els tractats internacionals signats per la Unió Europea i ratificats per Espanya, els siga d'aplicació la lliure circulació de treballadors en els termes en què aquesta està definida en el tractat constitutiu de la Unió Europea.  
2.1.2 Haver complit 18 anys.  
2.1.3 Estar en possessió del títol de Formació Professional II, Salut Ambiental (mòdul nivell III).  
2.1.4 Posseir la capacitat física i psíquica necessària per a l'exercici de les funcions dels llocs de treball oferts.  
2.1.5 No trobar-se inhabilitat penalment per a l'exercici de les funcions públiques.  
2.1.6 No haver estat separat, mitjançant expedient disciplinari, de qualsevol administració o ocupació pública.  
2.2 Les condicions per a ser admès a les proves hauran de reunir-se en el moment d'acabament del termini de presentació de la sol·licitud i mantenir-se durant tot el procés selectiu, fins al moment de la presa de possessió.  
2.3 Els aspirants que concórreguen als llocs reservats al torn de promoció interna, hauran de ser funcionaris de carrera d'administració especial de la Generalitat Valenciana del grup D, agent forestal o agent mediambiental, estar en aquesta condició un mínim de dos anys i ocupar en l'actualitat els llocs de treball que estiguen classificats com d'administració especial en les corresponents relacions de llocs de treball.  
2.4 Podran optar a la quota de discapacitats aquells aspirants del torn d'accés lliure amb minusvàlues de grau igual o superior al 33% i que ho formulen expressament en la sol·licitud de participació seguint les instruccions establertes en la base 6.2.2.  
3. Aspirants amb discapacitació  
El tribunal establirà, per a les persones discapacitades que així ho sol·liciten, les adaptacions necessàries per a la realització de les proves. Amb aquesta finalitat, les persones interessades hauran de formular la petició corresponent en la sol·licitud de participació en aquesta oposició, seguint les instruccions establertes en la base 6.2.2.  
4. Sol·licituds  
Els qui desitgen prendre part en aquestes proves selectives hauran d'emplenar la sol·licitud que figura com a model en l'annex II, la qual els serà facilitada en les oficines públiques que es relacionen en l'annex III.  
5. Drets d'examen  
Els drets d'examen seran de 1.690 pessetes, i s'ingressaran en qualsevol de les entitats bancàries col.laboradores que figuren en la sol.licitud. El pagament de la taxa es justificarà amb la impressió del segell de l'entitat bancària on s'haja efectuat l'ingrés.  
6. Presentació de sol·licituds  
6.1 Les sol·licituds seran dirigides a la Direcció General de la Funció Pública. A la sol·licitud s'adjuntarà una fotocòpia del DNI o el document equivalent per als ciutadans d'altres estats a què fa referència la base 2.1.1, i s'haurà de marcar la casella número 36.1 de l'imprès de sol.licitud.  
El termini per a la presentació de sol·licituds començarà l'endemà de la publicació d'aquesta convocatòria en el Diari Oficial de la Generalitat Valenciana, i acabarà el dia 16 de setembre de 1994.  
Les persones interessades presentaran les sol·licituds en les oficines públiques que figuren relacionades en l'annex III, després de pagar la taxa que es fixa en la base 5.  
També es podran presentar les sol·licituds en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.  
6.1.1 Els aspirants que hi concórreguen pel torn de promoció interna, hauran d'acreditar que compleixen les condicions exigides en la base 2.3, mitjançant un certificat expedit per la unitat de Registre de Personal de la Direcció General de la Funció Pública, i que acompanyaran a la seua sol·licitud; han de marcar la casella número 36.3 de l'imprès de sol·licitud.  
6.1.2 Els aspirants que hi concórreguen a la quota de discapacitats hauran de presentar juntament amb la sol·licitud, un certificat de la Conselleria de Treball i Afers Socials o òrgan competent d'altres administracions públiques, que acrediten discapacitació igual o superior al 33%.   
6.2 L'aspirant, quan emplene la sol·licitud, haurà de seguir amb rigor les instruccions següents:  
6.2.1 Que en l'apartat número 20 de l'imprès de la sol·licitud, {REF Forma d'accés}, els aspirants que hi participen pel torn d'accés lliure, hauran de senyalar amb una ics (X) la lletra L.  
Així mateix, els aspirants que participen pel torn de promoció interna, senyalaran amb una ics (X) la lletra P, cosa que comportarà la seua exclusió com a aspirants pel torn d'accés lliure, llevat d'allò disposat en la base 7.2.  
6.2.2 Els aspirants del torn d'accés lliure amb minusvàlues de grau igual o superior al 33%, hauran de senyalar amb una ics (X) en la casella 23 el tipus de discapacitat: (F) física, (P) psíquica i (S) sensorial.  
Igualment, hauran de senyalar en els apartats números 24 i 25 de l'imprès de sol·licitud, les mesures d'adaptació que calguen, d'acord amb la següent classificació:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de durada de l'exercici.  
3) Augment de la dimensió dels caràcters de l'examen per dificultat de visió.  
4) Necessitat d'intèrpret a causa de sordesa.  
5) Sistema Braille d'escriptura per ser una persona invident.  
6. D'altres  
6.2.3 Els aspirants amb minusvàlues que no accedesquen per la quota de discapacitats, també podran sol·licitar les mesures d'adaptació previstes en l'apartat número 25 de l'imprès de sol·licitud, indicades en la base 6.2.2.  
6.2.4 En l'apartat número 33 de l'imprès de sol·licitud es marcarà l'opció per a la realització del quart exercici obligatori i no eliminatori, i s'haurà d'indicar l'idioma comunitari elegit llevat del castellà.  
6.2.5 L'apartat número 35 de l'imprès de sol·licitud caldrà emplenar-lo amb una ics (X) únicament per aquelles persones que mantinguen una relació de servei amb la Generalitat Valenciana (funcionari de carrera, interí, laboral fix, laboral temporal, eventual, becari, contractat en prestació de serveis, etc.); s'haurà de marcar la casella 1 quan la relació siga de caràcter fix (funcionari de carrera o laboral fix), i la casella 2 en els altres casos.  
7. Admissió dels aspirants  
7.1 Per a ser admès a la realització de les proves selectives, quant a les condicions generals dels aspirants, serà suficient amb la declaració d'aquestes en el moment de presentar la sol·licitud, però hauran de ser acreditades davant de la Direcció General de la Funció Pública en el termini de 20 dies hàbils següents a la publicació de la relació d'aprovats a què es refereix l'article 19.1 del Decret del Consell 68/1986, de 2 de juny, pel qual s'aprova el Reglament de Selecció de Personal i Provisió de Llocs de Treball de la Generalitat Valenciana.  
7.2 Els aspirants que hi pretenguen concórrer pel torn de promoció interna i no acrediten, en la forma prevista en la base 6.1.1 d'aquesta convocatòria, reunir les condicions generals a les quals es refereix la base 2.3 seran considerats com a aspirants pel torn d'accés lliure, a tots els efectes.  
7.3 Acabat el termini de presentació de sol·licituds i després de la verificació que s'ha realitzat el pagament dels drets d'examen, la Direcció General de la Funció Pública dictarà una resolució, que s'haurà de publicar en el Diari Oficial de la Generalitat Valenciana, la qual contindrà la relació provisional d'admesos i exclosos a la realització de les proves.  
7.4 Els aspirants podran, en cas d'error o exclusió, esmenar els defectes en què hagen incorregut en la seua sol·licitud, o realitzar les al·legacions que consideren convenients, en el termini de 10 dies hàbils comptadors a partir de l'endemà de la publicació de la relació provisional d'admesos i exclosos, d'acord amb el que estableix en l'article 71 de la Llei de Règim Jurídic de les Administracions Públiques i del Procediment Administratiu Comú.  
7.5 En tot cas, a fi d'evitar errors, i, si se'n produeixen, possibilitar-ne l'esmena dins del termini i en la forma escaient, els aspirants comprovaran fefaentment no sols que no figuren en la relació provisional d'exclosos sinó, a més, que els seus noms i dades consten correctament en les relacions pertinents d'admesos.  
7.6 Transcorregut el termini anterior, vistes les al·legacions i esmenats els defectes, si escau, es dictarà una resolució amb la llista definitiva d'admesos a la realització de les proves, que es publicarà en el Diari Oficial de la Generalitat Valenciana.  
7.7 En la resolució, mitjançant la qual es faça pública la llista definitiva d'admesos a la realització de les proves, s'establirà, almenys amb 15 dies d'antelació, la data, el lloc de celebració i l'hora de començament del primer exercici.  
8. Proves selectives  
8.1 El procediment de selecció dels aspirants serà el d'oposició.  
8.2 Desenvolupament de l'oposició  
L'oposició constarà de quatre exercicis obligatoris, dels quals seran eliminatoris els tres primers.  
8.2.1 Primer exercici. Es realitzarà per escrit i versarà sobre coneixements del temari específic que s'hi adjunta com a annex I.  
L'exercici serà en forma de test amb quatre alternatives de resposta, de les quals una és la correcta. El tribunal fixarà la seua durada amb l'antelació deguda, atenent el seu contingut.   
8.2.2 Segon exercici. Consistirà a redactar, durant un temps mínim de tres hores i màxim de quatre, que determinarà el tribunal, dos exercicis pràctics elegits d'entre tres proposats pel tribunal sobre matèries contingudes en el temari específic per a cada oposició de l'annex I de la convocatòria.  
Aquest exercici serà elaborat pel tribunal el mateix dia i, si és possible, dins de la mateixa jornada, de matí o de vesprada, en què tinga lloc la prova.  
Una vegada conclosa la prova, els exercicis seran introduïts en un sobre tancat i quedaran sota la custòdia del tribunal qualificador, el qual cridarà individualment els opositors per a la lectura pública dels temes que hagen desenvolupat. L'ordre s'iniciarà per la lletra N, segons el resultat del sorteig celebrat el dia 11 de maig de 1994. El tribunal podrà formular preguntes aclaridores sobre els temes exposats.  
El lloc, les dates i les hores de lectura d'aquest exercici serà anunciat pel tribunal amb l'antelació deguda.  
8.2.3 Tercer exercici. Consistirà a respondre per escrit un qüestionari de preguntes amb quatre alternatives de resposta, de les quals una és la correcta, basat en el contingut del temari comú d'administracions públiques que figura en l'annex I per a totes les oposicions.   
El tribunal fixarà la seua durada, amb la deguda antelació, atenent el seu contingut.  
Els aspirants que hi concórreguen pel torn de promoció interna, quedaran exempts de la realització d'aquest exercici.  
8.2.4 Quart exercici. Aquest exercici obligatori no té caràcter eliminatori. Tindrà com a objecte valorar els coneixements de valencià dels aspirants i d'un idioma comunitari, segons l'opció manifestada en la sol.licitud.  
8.3 Qualificació dels exercicis   
8.3.1 El primer exercici, tant per als aspirants que hi concórreguen pel torn d'accés lliure i quota de discapacitats com per als que ho facen pel torn de promoció interna, es qualificarà de 0 a 10 punts i, per a superar-lo, caldrà obtenir-hi 5 punts, com a mínim.  
Les respostes errònies es valoraran negativament amb una penalització equivalent a un terç del valor de cada resposta correcta.  
8.3.2 El segon exercici, tant per als aspirants que hi concórreguen pel torn d'accés lliure i quota de discapacitats com per als que ho facen pel torn de promoció interna, es qualificarà de 0 a 10 punts, i serà necessari obtenir-hi un mínim de 5 punts per a superar-lo.  
8.3.3 El tercer exercici, per als aspirants que hi concórreguen pel torn d'accés lliure i quota de discapacitats, es qualificarà de 0 a 10 punts, i caldrà obtenir-hi per a superar-lo un mínim de 5 punts.   
Les respostes errònies es valoraran negativament amb una penalització equivalent a un terç del valor de cada contestació correcta.  
8.3.4 Per als aspirants del torn d'accés lliure i quota de discapacitats, la qualificació que resulte dels tres primers exercicis serà determinada per la suma de puntuacions obtingudes en cadascun d'aquests.  
Per als aspirants que hi concórreguen pel torn de promoció interna, la qualificació que resulte del primer i segon exercicis serà determinada per la suma de les puntuacions obtingudes en cadascun d'aquests.   
Tot seguit, es configuraran per separat tres relacions corresponents, respectivament, al torn d'accés lliure, quota de discapacitats i torn de promoció interna. Aquestes tres relacions s'ordenaran per puntuació de major a menor i s'interrompran quan el nombre d'inclosos en cada una d'aquestes coincidesca amb el nombre de llocs de treball convocats per a cada torn i quota.  
En cas d'empat entre aspirants inclosos en la mateixa relació, en qualsevol de les llistes, l'ordre s'establirà atenent, en primer lloc, la major puntuació obtinguda en el segon exercici, i en segon lloc, si s'hi manté l'empat, la major puntuació obtinguda en el primer i tercer exercici, per aquest ordre. Si hi persisteix l'empat, es dirimirà per ordre alfabètic del primer cognom dels aspirants empatats, i s'iniciarà l'esmentat ordre per la lletra N, d'acord amb el resultat del sorteig celebrat el dia 11 de maig de 1994 (DOGV núm. 2271, de 20 de maig de 1994).  
Només els inclosos en aquestes relacions podran passar a realitzar el quart exercici obligatori i no eliminatori.  
8.3.5 D'acord amb la base 1.4, els llocs de treball sense cobrir dels reservats al torn de promoció interna i quota de discapacitats s'acumularan al torn d'accés lliure.  
8.3.6 El quart exercici serà valorat de la manera següent:  
- Coneixements de valencià: es valorarà de 0 a 5 punts.  
- Idioma comunitari: es valorarà de 0 a 5 punts l'idioma elegit.  
8.3.7 El nivell de coneixements mínims exigits per a aconseguir els 5 punts en els tres primers exercicis, serà determinat pel tribunal. Per a la qualificació del quart exercici els 3 punts, a l'efecte previst en la base 11, equivaldran a un coneixement del nivell elemental de la Junta Qualificadora de Coneixements del Valencià.  
En qualsevol cas, els criteris seran fixats pel tribunal, després de realitzar els exercicis i abans de conèixer-se la identitat dels aspirants.  
8.4 La puntuació final  
La puntuació final s'obtindrà sumant la puntuació del quart exercici als resultats obtinguts pels aspirants que figuren en les relacions a què es refereix la base 8.3.4.  
S'elaborarà una relació per als que accedesquen pel torn d'accés lliure, una altra per als que accedesquen per la quota de discapacitats i una altra per a aquells que ho facen pel torn de promoció interna, que constituiran les llistes dels aspirants que han superat les proves per ordre de puntuació.  
9. Desenrotllament de les proves selectives  
9.1 Els exercicis tindran lloc a València.   
El primer exercici es realitzarà en el lloc, la data i l'hora que s'establesca en la resolució per la qual s'aprove i publique en el Diari Oficial de la Generalitat Valenciana la llista definitiva d'admesos a la realització de les proves.  
9.2 Els aspirants seran convocats per a cada exercici en crida única.  
Els membres del tribunal qualificador i el personal col·laborador no permetran l'accés a la sala, on es realitze l'exercici, a aquelles persones que hi compareguen una vegada conclosa la crida dels aspirants convocats.  
Els aspirants hauran d'acreditar la seua personalitat mitjançant la presentació del DNI o el document equivalent per als ciutadans d'altres estats a què fa referència la base 2.1.1 o del resguard amb fotografia, del passaport o del permís de conduir, sense que per a aquest efecte siguen vàlides les fotocòpies compulsades dels esmentats documents; hauran de presentar, també, l'exemplar per a la persona interessada de la sol·licitud d'admissió a les proves.  
D'acord amb el Reial Decret 192/1988, de 4 de març, durant la realització dels exercicis no està permès fumar en els llocs on se celebren.  
9.3 Quan comencen les proves, el tribunal farà públic l'anunci de la celebració de la resta d'exercicis al local on s'haja celebrat l'anterior i a les seus de la Conselleria d'Administració Pública d'Alacant, Castelló i València, amb una antelació de 48 hores com a mínim, d'acord amb allò preceptuat en l'article 17 del Decret del Consell 68/1986, de 2 de juny, pel qual s'aprova el Reglament de Selecció de Personal i Provisió de Llocs de Treball de la Generalitat Valenciana.  
10. Publicitat de les llistes  
10.1 En acabar cada un dels tres primers exercicis, el tribunal publicarà en el lloc d'examen i a les seus de la Conselleria d'Administració Pública d'Alacant, Castelló i València, les relacions d'aspirants que hagen obtingut una qualificació de 5 o més punts.  
També es publicaran les relacions a les quals fa referència la base 8.3.4 a les seus de la Conselleria d'Administració Pública d'Alacant, Castelló i València, i també la qualificació obtinguda en l'exercici d'idiomes.  
10.2 Després de finalitzades les proves, el tribunal publicarà, mitjançant anunci a les seus de la Conselleria d'Administració Pública d'Alacant, Castelló i València, les relacions amb la puntuació final a què es refereix la base 8.4, que constituiran les llistes dels aspirants que han superat les proves, per ordre de puntuació.  
En cap cas, el tribunal podrà declarar que han superat les proves selectives un nombre superior al de llocs de treball convocats.  
10.3 El tribunal haurà de trametre a la Direcció General de la Funció Pública les llistes dels aspirants que han superat les proves, per ordre de puntuació, tal com es refereix la base 8.4, per a la seua inserció en el Diari Oficial de la Generalitat Valenciana.  
11. Coneixements de valencià  
11.1 Aquells que superen les proves selectives acreditaran els seus coneixements de valencià amb la presentació dels certificats, diplomes o títols que hagen estat homologats per la Generalitat Valenciana.  
11.2 Aquells que no puguen acreditar aquests coneixements, segons el que estableix el punt anterior, hauran de realitzar el curs específic de valencià a què es refereix l'article 50 del Decret Legislatiu, de 20 de març de 1991, immediatament després del curs selectiu previst en la base 13 d'aquesta convocatòria.  
Amb aquesta finalitat, s'entendrà que aquells aspirants que obtinguen una puntuació de 3 o més punts, en l'exercici de valencià, obligatori i no eliminatori, previst en la base 8.2.4, tenen acreditats els seus coneixements, encara que no estiguen en possessió dels certificats esmentats en el punt anterior.  
12. Presentació de documents  
12.1 En el termini de 20 dies hàbils comptats des de l'endemà de la publicació en el Diari Oficial de la Generalitat Valenciana de les relacions a què es refereix la base 10.3, els aspirants proposats hauran de presentar, davant la Direcció General de la Funció Pública, els documents següents:  
12.1.1 Un certificat de naixement expedit pel Registre Civil corresponent o fotocòpia del DNI o el document equivalent per als ciutadans dels altres estats a què fa referència la base 2.1.1, degudament compulsada.  
12.1.2 Fotocòpia compulsada del títol acadèmic exigible segons aquesta vonvocatòria per a cada oposició.  
12.1.3 Declaració de no haver estat separat mitjançant expedient disciplinari de qualsevol administració o ocupació pública, i també de no trobar-se inhabilitat penalment per a l'exercici de funcions públiques.  
12.1.4 Un certificat mèdic acreditatiu de posseir la capacitat física i psíquica necessària per a l'exercici de les funcions dels llocs de treball oferts.  
12.1.5 Els aspirants discapacitats hauran de presentar un certificat de la Conselleria de Treball i Afers Socials o d'un òrgan competent d'altres administracions públiques, que acredite discapacitació igual o superior al 33%, i també la seua capacitat per a exercir les funcions que corresponguen als llocs oferts.  
12.2 Els aspirants que tenint la condició de funcionari de carrera de la Generalitat Valenciana hagueren concorregut a aquestes proves pel torn de promoció interna, quedaran exempts de justificar-hi documentalment les condicions generals a què es refereixen les bases 2.1.1 i 2.1.2 que ja han sigut provades per a obtenir el seu anterior nomenament. En tot cas, hauran d'acreditar la resta de condicions generals de la base 2.1.  
12.3 La manca de presentació de la documentació, dins del termini indicat, tret dels casos de força major, la presentació de documents dels quals es desprenga l'incompliment de les condicions generals de la convocatòria o els supòsits de falsedat en la declaració, originaran la invalidesa de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què haja pogut incórrer.   
En aquest supòsit, el tribunal podrà proposar addicionalment la inclusió en les relacions a què es refereix la base 8.4, d'un nombre igual al d'exclosos seguint els criteris establerts en la base 8.3.4.   
13. Curs de formació  
Els aspirants que superen les anteriors proves, tant pel torn d'accés lliure i quota de discapacitats, com pel torn de promoció interna, realitzaran un curs de formació, organitzat per l'Institut Valencià d'Administració Pública, amb caràcter obligatori i no selectiu.  
El curs serà convocat, amb la deguda antelació, mitjançant resolució de la Direcció General de la Funció Pública, en la qual es determinarà el règim d'aquest. En tot cas, el curs comprendrà les matèries adequades a les característiques i funcions dels llocs a exercir.  
Durant l'assistència al curs, el personal que haja superat les proves selectives percebrà una retribució equivalent a la part proporcional que correspon al sou i pagaments extraordinaris corresponents al grup C, tret que, per estar ja prestant els seus serveis remunerats en l'administració, com a funcionari de carrera o interí, o com a personal laboral, opte per percebre una remuneració pel mateix import que li correspondria en el lloc de treball d'origen.  
14. Nomenament d'habilitats  
D'acord amb l'article 20.3 del Decret 68/1986, de 2 de juny, transcorregut el termini de presentació de la documentació, simultàniament a la convocatòria del concurs a què fa referència l'article 9, punt u, apartat b) del text refós de la Llei de la Funció Pública Valenciana, el conseller d'Administració Pública dictarà una resolució, que es publicarà en el Diari Oficial de la Generalitat Valenciana, i es procedirà al nomenament com a personal habilitat dels aspirants a què fa referència la base 10.3.  
A l'efecte de la provisió de llocs de treball, d'acord amb allò preceptuat en l'article 50 del Decret Legislatiu, de 20 de març de 1991, del Consell de la Generalitat Valenciana, pel qual s'aprova el text refós de la Llei de la Funció Pública Valenciana, els aspirants que hagen superat les proves pel torn de promoció interna, gaudiran de preferència sobre el personal que les supere pel torn d'accés lliure, i respectaran el requisits dels diferents llocs.  
15. Tribunals  
15.1 El tribunal qualificador d'aquesta oposició, serà nomenat, mitjançant ordre del conseller d'Administració Pública, una vegada hagen estat publicades les llistes provisionals d'admesos i exclosos.  
15.2 El tribunal, per a la realització de les proves, podrà designar els col.laboradors, ajudants i assessors especialistes que considere oportuns.  
15.3 Els membres del tribunal, i també els assessors, hauran d'abstenir-se de formar-ne part i podran ser recusats pels interessats quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.   
Així mateix, hauran d'abstenir-se'n aquells qui hagen realitzat tasques de preparació d'aspirants en els cinc anys anteriors a la publicació d'aquesta convocatòria.   
15.4. El tribunal, i també els col.laboradors, ajudants i el personal especialista, podran exigir dels aspirants, en qualsevol moment, que n'acrediten la identitat, de conformitat amb el que preveu la base 9.2.  
15.5 A l'efecte de comunicacions i de qualsevol altra incidència, el tribunal tindrà la seu a la Direcció General de la Funció Pública, (carrer del Miquelet, 5, 46861 València).   
15.6 El tribunal tindrà la categoria assenyalada en el Decret 200/1985, de 23 de desembre, del Consell de la Generalitat Valenciana, sobre indemnitzacions per raó del servei i en l'Ordre de 17 de febrer de 1986 (DOGV de 10 de març de 1986), per la qual es desplega l'anterior Decret.  
15.7 El funcionament del tribunal s'adaptarà a allò que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per als òrgans col.legiats.  
16. Recursos  
16.1 Aquesta convocatòria, les seues bases i tots els actes administratius que siguen dictats en el seu desplegament, tret de les actuacions del tribunal, podran ser impugnats per les persones interessades mitjançant la interposició, després de la comunicació preceptiva a aquesta Conselleria, de recurs contenciós administratiu, davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana, o de la publicació dels actes subsegüents, segons corresponga.  
16.2 Contra els actes del tribunal podrà interposar-se un recurs ordinari davant el conseller d'Administració Pública, en el termini d'un mes, a partir de l'endemà de la publicació de la resolució corresponent del tribunal.  
València, 12 de juliol de 1994  
El conseller d'Administració Pública,  
LUIS BERENGUER FUSTER  
ANNEX I  
Agents de qualitat ambiental  
Tema 1. Ecologia i salut: definicions, evolució històrica, termes ecològics, factors ambientals i salut. Orientacions actuals.  
Tema 2. Trets bàsics de la legislació ambiental a Espanya i a la Comunitat Valenciana. Política mediambiental a la Unió Europea.  
Tema 3. Distribució de competències en matèria de medi ambient entre l'administració central, la Generalitat Valenciana i l'administració local.  
Tema 4. L'administració mediambiental de la Generalitat Valenciana. El Reglament Orgànic i Funcional de la Conselleria de Medi Ambient. El Servei d'Inspecció de la Conselleria de Medi Ambient.  
Tema 5. Principis bàsics de química i microbiologia als medis aquàtics.  
Tema 6. Subministraments d'aigua potable. Característiques generals. Procediments de potabilització.  
Tema 7. Mètodes i sistemes de desinfecció d'aigües. Desinfectants més usats.  
Tema 8. La contaminació de les aigües de subministrament. Principals contaminants. Presa de mostres. Criteris de potabilitat. Legislació en la matèria.  
Tema 9. Anomalies més usuals que afecten la qualitat de l'aigua potable i la seua relació amb la salut pública. Criteris bàsics d'actuació davant de contaminants esporàdics.  
Tema 10. Composició i característiques de l'aigua residual urbana. Contaminants més freqüents.  
Tema 11. Mètodes bàsics en la depuració de les aigües residuals urbanes. Trets bàsics en la depuració de fangs. Presa de mostres de les aigües residuals. Anàlisi in situ i de rutina d'una aigua residual.  
Tema 12. El mètode de gestió en matèria de sanejament i depuració de les aigües residuals a la Comunitat Valenciana.  
Tema 13. El control de les aigües litorals. Característiques de les preses de mostres i de les estacions de mostreig. Legislació bàsica i competències de les administracions.  
Tema 14. Reglamentació en matèria de càmping, campaments i establiments turístics. Reglamentació en matèria de piscines d'ús públic. Criteris per a realitzar la inspecció.  
Tema 15. Legislació en matèria d'establiments de pública concurrència. Criteris per a realitzar la inspecció.  
Tema 16. Normativa aplicable en matèria d'activitats molestes, insalubres, nocives i perilloses.  
Tema 17. El soroll com a contaminant ambiental. Conceptes generals. Mètodes de mesura.  
Tema 18. Contaminació atmosfèrica. Conceptes generals. Contaminants d'origen primari i secundari. Efectes sobre la salut.  
Tema 19. Focus d'emissió dels contaminants atmosfèrics.  
Tema 20. Xarxa manual de vigilància de la contaminació atmosfèrica. Captadors de partícules sedimentables. Captadors de xicotet, mitjà i alt volum.  
Tema 21. Xarxa automàtica de vigilància i control de la contaminació atmosfèrica. Diferències més destacables respecte de la xarxa manual.  
Tema 22. Trets bàsics de la reglamentació en matèria de contaminació atmosfèrica.  
Tema 23. Els residus sòlids no perillosos. Tipus, composició i característiques. Evolució de la seua producció a la Comunitat Valenciana.  
Tema 24. Recollida i transport de residus sòlids urbans. L'arreplegada selectiva. Residus susceptibles de ser revaloritzats.  
Tema 25. Legislació espanyola i de la Unió Europea en matèria de residus no perillosos.  
Tema 26. Els residus tòxics i perillosos. Problemàtica a la Comunitat Valenciana.  
Tema 27. Normativa aplicable en la producció i gestió dels residus tòxics i perillosos.  
Tema 28. Mètodes de tractament dels residus.  
Tema 29. Trets bàsics de la metodologia general de les avaluacions d'impacte ambiental. Legislació aplicable en la matèria d'impacte ambiental. Tràmits administratius.  
Tema 30. Els espais naturals protegits de la Comunitat Valenciana. Normativa aplicable i infraccions en aquesta matèria. Els plans rectors d'ús i gestió dels espais naturals protegits de la Comunitat Valenciana.  
ANNEX I  
Temari comú d'administracions públiques  
A) Organització de l'estat i l'administració pública  
Tema 1. La Unió Europea. Institucions.  
Tema 2. La Constitució Espanyola de 1978: estructura i contingut. Drets i deures fonamentals. La Corona. Les Corts generals.   
Tema 3. El Tribunal Constitucional i el Defensor del Poble. El poder judicial i el poder executiu.  
Tema 4. L'administració de l'estat. El Consell de Ministres. El president del Govern. Els ministres.   
Tema 5. L'administració perifèrica de l'estat. Els delegats del govern en la comunitat autònoma. L'administració institucional de l'estat.  
Tema 6. L'Estatut d'Autonomia de la Comunitat Valenciana: la seua estructura.  
Tema 7. Les Corts Valencianes. Funcions i constitució.  
Tema 8. Les institucions de la Generalitat Valenciana: El Síndic de Greuges. La Sindicatura de Comptes. El Tribunal Superior de Justícia en la Comunitat Valenciana. El Consell de Cultura.  
Tema 9. El president de la Generalitat: funcions. El Govern Valencià: composició, estructura i funcions.  
Tema 10. L'administració de la Generalitat Valenciana: principis generals i organització. Especial referència a la Llei d'ºs i Ensenyament del Valencià.  
B) Dret administratiu  
Tema 11. L'ordenament jurídic administratiu. Les lleis orgàniques i ordinàries. El reglament.  
Tema 12. L'acte administratiu: concepte, motivació, eficàcia.  
Tema 13. Els contractes administratius: concepte i classes. Els seus elements. Compliment i incompliment dels contractes administratius.  
Tema 14. La Llei de Règim Jurídic de les Administracions Públiques i del Procediment Administratiu Comú: contingut i àmbit d'aplicació. Iniciació, ordenació, instrucció i acabament. Els recursos administratius: concepte i classes.  
Tema 15. Deures i funcions del personal de les administracions públiques respecte a l'administració pròpia, a la societat i al ciutadà.  
C) Personal  
Tema 16. Llei de la Funció Pública Valenciana (Llei 10/1985, Llei 6/1990, Decret legislatiu de 20 de març de 1991) i Reglament de Selecció i Provisió de Llocs de Treball.  
Tema 17. Classificació i accés del personal al servei de la Generalitat Valenciana. Provisió de llocs.  
Tema 18. Adquisició i pèrdua de la condició de funcionari de la Generalitat. Situacions dels funcionaris de la Generalitat.  
Tema 19. Règim retributiu i disciplinari.  
Tema 20. El règim de Seguretat Social del personal al servei de la Generalitat.  
ANNEX II  
Model d'instància  
ANNEX III  
Oficines públiques  
Alacant  
Servei Territorial de la Conselleria d'Administració Pública  
Avinguda del Doctor Gadea, núm. 10, 2n  
03958 Alacant  
Telèfon (96) 590 13 79  
Fax (96) 590 13 78  
Castelló  
Servei Territorial de la Conselleria d'Administració Pública  
Carrer Major, núm. 78  
12980 Castelló de la Plana  
Telèfon (964) 35 82 00  
Fax (964) 35 80 68  
València  
Direcció General de la Funció Pública  
Carrer del Miquelet, núm. 5  
46954 València  
Telèfon (96) 386 63 33 / 386 63 00  
Fax (96) 386 63 01